Nel asturianu actual utilícense indistintamente frases como "llevar la vaca al xatu", "llevar la vaca al güe" o "llevar la vaca al toru". La pallabra "güe" emplégase tanto pal semental como pal capáu o pal usáu en llabores agraries. La pallabra "toru" úsase namái que pal semental. No que cinca a la "fiesta" onde se maten exemplares de  la raza de "toros de lidia" que nun tien nada que ver coles nueses races roxes autóctones, nel asturianu actual la equivalencia a "corridas de toros" ye "corríes de toros" y non "corríes de gües" que podría ser perfectamente válida dende un puntu vista llingüísticu, pero que nun ye la que s'usa. Asina que la opción más vidable y comunicativa, nun digo que la más correuta, ye la de "corríes de toros". Enxamás podemos perder de vista'l valor comunicativu de la llingua pa centranos en cuestiones namái que  simbóliques o d'otra clas, porque entós vamos crear la nuesa propia xerga y apaecer delantre los falantes como "esos del bable", que vien ser lo mesmo que "esos del guetu".